Asirin Arziki

Littafin karatu a sauƙaƙe - Mataki na 4

Hausa

Zuwa ga malamai da iyaye:

Kafin a fara amfani da wannan tsarin  koyon karatu, dole sai ɗalibi ya: •    San amon sautukan haruffan Hausa; •    Iya gane kalmomin da aka saba da su.

Asirin Arziki

Hausa Nigeria

Copyright © 2017, Enabling Writers Project - American University of Nigeria http://creativecommons.org/licenses/by/4.0/ http://creativecommons.org/licenses/by/4.0/ An yarda ka yi amfani da wannan aikin ta wajen harkar kasuwanci. Kana iya ɗaukar aikin nan a yadda ya ke ko ka yi ƙari akai. Dole ne ka ajiye haƙƙin mallaka da kuma alaƙanta aiki ga marubuta, masu zayyana da sauran su. ISBN

Grace Malgwi Writing Trainer/Collection Editor

Prof Salisu Yakasai and Prof Lawan D Yalwa Hausa Language Consultants

Nas Yakubu Bloom Trainer

Story Writers Husaini Adamu; Adamu Babbikoi; Garba Mohammed Dantsoho; Jalauddeen Ibrahim Maradun; Yasalu Haruna; Muhammed Umar Deba; Idris Hamid; Ibrahim Baraya; Dahiru A Yelwa; Mansur Isah Buhari; Grace Malgwi

Illustration from International Illustration:The Art of Reading 3.0 Copyright:  SIL International 2009

Gizo da dila maƙwabtan juna ne.

Gizo rago ne sai zama a ƙarƙashin bishiya.

Dila kuma yana da ƙwazon noma.

Da sassafe dila da iyalinsa suna tafiya gona.

Gizo da iyalinsa suna barci har tsakar rana.

Dila yakan sami amfanin gona mai yawa.

Iyalinsa na da abinci isasshe.

Dila ya kan sayar da wasu amfanin gona.

Dila na da arziki.

Gizo yana son ya yi arziki kamar dila.

Sai ya je gun kunkuru sarkin hikima.

Gizo na neman asirin arziki.

Kunkuru ya ce zai yi tafiya mai nisa.

Idan ya dawo zai ba Gizo asirin arziki.

Kunkuru ya faɗa wa gizo yadda zai biya.

Kunkuru ya nuna wa Gizo wata babbar gona.

Ya ce Gizo ya nome gona ya shuke.

Ya yi aiki domin gona ta yi kyau.

Kunkuru ya tafi ya bar Gizo a gona.

Gizo ya kawo iyalinsa gona.

Suna tashi da sassafe su yi aiki.

Gizo ya yi aiki tuƙuru.

Yana son kunkuru ya ba shi asirin arziki.

Kunkuru ya dawo daga tafiya.

Ya ga amfanin gona ya yi kyau.

Gizo na jiran kunkuru ya ba shi asiri.

Yana son ya yi arziki kamar dila.

Kunkuru ya yi wa Gizo  tambaya.

Ya tambaye shi yadda ya yi da gona.

Gizo ya faɗa wa kunkuru yadda aka yi.

Kunkuru ya ce hakan ne asirin arziki.

A tashi da sassafe a yi aiki.

Kowace rana a yi haka.

Shi ne asirin arziki.